**OnePlus 3** (lyhyemmin OP3, tunnetaan myös nimellä OnePlus Three) on kiinalaisen OnePlussan valmistama älypuhelin, joka on OnePlus 2:n seuraaja. Siinä on edeltäjäänsä paremmat kamerat, tehokkaampi prosessori ja enemmän keskusmuistia. Siinä on myös OnePlus 2:sta puuttunut NFC-tuki, mutta aiempaa pienempi akku. OnePlus 3 julkaistiin kesäkuussa 2016. Puhelimen myynti lopetettiin OnePlus 3T:n julkaisun jälkeen. Puhelin sai pääosin hyviä arvioita. Sitä kehuttiin erityisesti hyvästä hinta-laatusuhteesta.

Ominaisuudet
------------

OnePlus 3:ssa on kotipainikkeeseen integroitu sormenjälkilukija. Puhelin tukee NFC:tä ja Bluetooth 4.2:tä. Siinä on kaksi SIM-korttipaikkaa. OnePlus 3 on saatavilla vain 64 gigatavun flash-muistilla. Siinä ei ole muistikorttipaikkaa.

### Muotoilu

OnePlus 3:n runko on materiaaliltaan kokonaan hiekkapuhallettua alumiinia, joka on aiemmissa OnePlussan puhelimissa ollutta Sandstone-kuorta liukkaampi materiaali. Puhelin on muotoilultaan pelkistetty. Takakuori on keskeltä tasainen ja reunoja kohti kaartuva. Takakuoressa on ylä- ja alalaidassa mustat antenniraidat. Puhelimen kulmat on pyöristetty. OnePlus 3 on saatavilla "Graphite"-nimisenä harmaana ja "Soft Gold" -nimisenä kullanhohtoisena värivaihtoehtona.

Puhelimessa on näytön alapuolella kotinäppäin ja sen ympärillä kapasitiiviset painikkeet, oikeassa laidassa virtapainike, vasemmassa laidassa äänenvoimakkuuspainike ja sen yläpuolella Android-puhelimissa harvinainen kolmiportainen "Alert Slider" -niminen ilmoitusvalitsin. Kapasitiivisten painikkeiden toiminnot ovat vaihdettavissa, ja ne voi vaihtaa Androidin omiin ohjelmallisiin painikkeisiin. Kaikki painikkeet kotinäppäimen ympärillä olevia kapasitiivisia painikkeita lukuun ottamatta ovat metallia. 3,5 millimetrin kuulokeliitäntä ja lataamiseen käytettävä USB Type-C -liitäntä ovat puhelimen alalaidassa.

### Käyttöjärjestelmä

OnePlus 3:n alkuperäinen käyttöjärjestelmä on Android 6.0.1:een perustuva OxygenOS 3.1.2, jossa on vain pieniä muutoksia puhtaaseen Androidiin. OnePlus 3:lle alettiin julkaista Android 7.0:aan pohjautavaa OxygenOS 4.0 -käyttöjärjestelmää 31. joulukuuta 2016. Puhelimessa on vain vähän esiasennettuja sovelluksia. OnePlus on lisännyt käyttöjärjestelmään kotinäkymästä oikealla olevan "The Shelf" -tilan. Se näyttää viisi suosituinta sovellusta, paikalliset säätiedot, muistion pikasyötön, yhteystietojen pikakuvakkeet ja valinnaisia pienoisohjelmia. OxygenOS on laajasti kustomoitavissa ja se antaa käyttäjälle normaalia Androidia laajemmat oikeudet puhelimen toimintoihin. OnePlus 3:n käyttäjä voi esimerkiksi säätää yksittäisten sovellusten oikeuksia jälkikäteen.

### Akku

OnePlus 3:ssä on 3 000 milliampeeritunnin litiumioniakku, joka tukee OnePlussan omaa Dash-pikalatausta, joka OnePlussan oman ilmoituksen mukaan lataa akun puolessa tunnissa nollasta prosentista 63 prosenttiin ja tunnissa 90 prosenttiin. Dash-pikalataus toimii vain OnePlussan omalla 20 watin laturilla, jonka sähkövirta on neljä ampeeria ja jännite viisi volttia. OnePlus 3 ei tue langatonta latausta.

### Tekniset tiedot

OnePlus 3:ssa on neljällä Kryo-ytimellä (2 × 2,15 GHz & 2 × 1,6 GHz) varustettu Snapdragon 820 -järjestelmäpiiri. Puhelimen grafiikkapiiri on Adreno 530. OnePlus 3 sai puhelinten suorituskykyä mittaavassa AnTuTu-testissä vuonna 2016 keskimäärin 147 495 pistettä. Tuloksellaan se oli vuonna 2016 testatuista laitteista pisteiden keskiarvon mukaan kuudenneksi paras.

### Näyttö

Puhelimen näytön koko on 5,5 tuumaa. OnePlus 3:n AMOLED-näyttö on Samsungin valmistama. Näyttö on kestävää Corning Gorilla Glass 4 -lasia. Sen kirkkaus on 420 kandelaa per neliömetri. Näytön värejä kritisoitiin räikeiksi, minkä jälkeen OnePlus julkaisi sRGB-kalibroidun väritilan.

### Kamera

OnePlus 3 takaa. Takakamera on 1,3 millimetriä muuta runkoa paksumpi.
OnePlus 3:n takakameran tarkkuus on 16 megapikseliä ja aukkosuhde f/2.0. Se käyttää Sonyn Exmor RS IMX298 -kennoa, jossa on 1,12 mikrometrin kokoiset pikselit. Takakamerassa on yhdessä toimivat optinen ja elektroninen kuvanvakain ja yksi LED-salamavalo. Takakamera tukee Raw-kuvausta ja vaihetunnistukseen perustuvaa automaattitarkennusta. Takakameralla voi videokuvata 720p-tarkkuudella kuvataajuudella 120, 1080p-tarkkuudella kuvataajuudella 60 ja 4K-tarkkuudella kuvataajuudella 30. Takakamera on 1,3 millimetriä muuta puhelimen runkoa paksumpi.

OnePlus 3:n etukameran tarkkuus on 8 megapikseliä ja aukkosuhde f/2.0. Se käyttää Sonyn Exmor RS IMX179 -kennoa, jossa on 1,4 mikrometrin kokoiset pikselit. Etukamerassa on hymyntunnistus, joka ottaa automaattisesti kuvan kolmen sekunnin kuluttua hymyn tunnistamisesta. Etukamera tukee videokuvausta 1080p-tarkkuudella kuvataajuudella 30.

OnePlus 3:n kamerasovellus on melko yksinkertainen: manuaalitilassakin käyttäjä voi säätää vain ISO-arvoa väliltä 100–32 000, valotusaikaa väliltä 30–1/8000 sekuntia, valkotasapainoa ja tarkennusta. Kuvaustiloja ovat kuvan dynamiikkaa parantava HDR, kuvassa näkyvien yksityiskohtien määrää lisäävä HQ ja panoraamatila.

Myynti
------

OnePlus 3, myyntipakkaus ja Dash-pikalatausta tukeva laturi.
OnePlus 3 oli tilattavissa OnePlussan verkkokaupasta ilman kutsua. Sen ennakkotilaaminen alkoi heti julkaisupäivänä, 14. heinäkuuta 2016. OnePlus 3 tuli saataville kesä-heinäkuun vaihteessa. Sitä myytiin niin paljon odotettua enemmän, että OnePlus joutui keskeyttämään 9. elokuuta – 12. syyskuuta puhelimen myynnin 23:ssa Euroopan maassa ja Hongkongissa. Suomessa se oli myynnissä myös Elisan verkkokaupassa ja myymälöissä. OnePlus 3T:n julkaisun jälkeen OnePlus 3:n myynti lopetettiin. Puhelimen suositushinta oli aluksi 399 euroa.

Vastaanotto
-----------

Monissa arvosteluissa kehuttiin OnePlus 3:n hyvää hinta-laatusuhdetta, nopeaa sormenjälkilukijaa ja tehokasta järjestelmäpiiriä. OnePlus 3:a kuitenkin moitittiin muistikorttipaikan puuttumisesta ja heikosta hämäräkuvauksen laadusta.

Puhelinvertailun arvostelija Matti Vähäkainu kehui OnePlus 3:n rakennetta ja muotoilua, kustomoitavaa ja nopeaa käyttöliittymää ja tehokasta järjestelmäpiiriä. Samalla hän kritisoi puhelinta heikohkosta akkukestosta ja vaatimattomasta näytön resoluutiosta. Teknavin arvostelija Pauli Reinikainen kehui OnePlus 3:a hyvää hinta-laatusuhdetta ja prosessorin tehoa. Samalla hän moitti sitä huonosta akkukestosta, muistikorttipaikan puuttumisesta ja hämäräkuvauksen laadusta. Digitodayn arvostelija kehui arvostelussaan OnePlus 3:a hyvästä hinta-laatusuhteesta, kirkkaasta näytöstä, keveydestä ja tarkasta sormenjälkilukijasta. Samalla hän moitti puhelinta huonosta kamerasta. Mikrobitin arvostelija Teemu Laitila kehui arvostelussaan OnePlus 3:a varmatoimisesta sormenjälkilukijasta, hyvästä ulkonäöstä ja laadukkaasta kamerasta. Taskumuron arvostelija Juha Kokkonen kehui arvostelussaan OnePlus 3:a kameran nopeasta käynnistymisestä, hyvästä suorituskyvystä ja nopeasta latauksesta. Hän kuitenkin kritisoi puhelinta suhteellisesti heikosta akkukestosta kevyessä käytössä. Taskumuron testeissä OnePlus 3 lämpeni raskaassakin käytössä vain vähän, eikä lämpeneminen hidastanut suorituskykyä merkittävästi.

Lähteet
-------

1. 1 2 3  Kokkonen, Juha: Testissä OnePlus 3T – suosikkimallin paranneltu painos *Taskumuro*.  23.12.2016. Viitattu 12.2.2017.
2. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34  Vähäkainu, Matti: Arvostelussa OnePlus 3 - lippulaivantappajasta pelkäksi lippulaivaksi *Puhelinvertailu*.  6.9.2016. Viitattu 26.12.2016.
3. 1 2 3 4 5 6 7  OnePlus 3 *GSMArena*. Viitattu 26.12.2016. (englanniksi)
4. 1 2 3 4 5  Laitila, Teemu: Testissä OnePlus 3 – "Huippuluuri… hinta-laatu-suhde on omassa luokassaan" *Mikrobitti*.  31.10.2016. Viitattu 26.12.2016.
5. 1 2 3 4 5 6 7 8 9 10  Kärkkäinen, Henrik: Testissä OnePlus 3: Kiinnostavin puhelin juuri nyt *Digitoday*.  24.6.2016. Ilta-Sanomat. Viitattu 26.12.2016.
6. ↑  Lehtiniitty, Markus: OnePlus 3 ja 3T saavat taas päivityksen – hämmästyttänyt tieto korjataan *Mobiili.fi*.  18.1.2017. Viitattu 18.1.2017.
7. 1 2  Pitkänen, Manu: OnePlus 3:n myynti loppuu kokonaan *Puhelinvertailu*.  17.11.2016. Viitattu 26.12.2016.
8. 1 2 3 4 5 6 7 8 9 10 11 12  Reinikainen, Pauli: Kiinasta kajahtaa: Oneplus 3 on parempi kuin hinta antaa olettaa *Teknavi*.  20.9.2016. Viitattu 26.12.2016.
9. 1 2 3 4 5 6 7  Kokkonen, Juha: Testissä uutuuspuhelin OnePlus 3: "TaskuMuro suosittelee" | Ulkoinen olemus ja tekniset ominaisuudet *Taskumuro*.  20.7.2016. Viitattu 26.12.2016.
10. 1 2  Kokkonen, Juha: Testissä uutuuspuhelin OnePlus 3: "TaskuMuro suosittelee" | Loppuyhteenveto *Taskumuro*.  20.7.2016. Viitattu 26.12.2016.
11. ↑  Lehtiniitty, Markus: OnePlus 3T ja OnePlus 3 saivat Nougat-päivityksensä – lupaus piti täpärästi *Mobiili.fi*.  1.1.2017. Viitattu 8.1.2017.
12. 1 2 3 4 5 6 7 8 9  Kokkonen, Juha: Testissä uutuuspuhelin OnePlus 3: "TaskuMuro suosittelee" | Käyttöliittymä, suorituskyky & akunkesto *Taskumuro*.  20.7.2016. Viitattu 26.12.2016.
13. 1 2  Lehtiniitty, Markus: Tässä ovat vuoden 2016 tehokkaimmat älypuhelimet – ainakin yhdellä suositulla mittarilla *Mobiili.fi*.  16.1.2017. Viitattu 19.1.2017.
14. ↑  Laakso, Janne: OnePlus 3:n AMOLED-näyttö peräisin Samsungilta *Mobiili.fi*.  15.6.2016. Viitattu 26.12.2016.
15. ↑  Salminen, Eero: Tässä se nyt on – OnePlus 3 julkaistiin virallisesti *SuomiMobiili*.  14.6.2016. Viitattu 26.12.2016.
16. 1 2 3 4 5  Kokkonen, Juha: Testissä uutuuspuhelin OnePlus 3: "TaskuMuro suosittelee" | Kamera *Taskumuro*.  20.7.2016. Viitattu 26.12.2016.
17. ↑  Lehtiniitty, Markus: Älypuhelin myy liian hyvin: OnePlus 3:n myynti keskeytetään 24 maassa yli kuukaudeksi – mutta ei Suomessa *Mobiili.fi*.  3.8.2016. Viitattu 26.12.2016.
18. ↑  Salminen, Eero: Täysin uusi OnePlus 3 saapuu Suomessa myyntiin Elisan kautta viikolla 26 *SuomiMobiili*.  14.6.2016. Viitattu 26.12.2016.
19. ↑  Kokkonen, Juha: Testissä uutuuspuhelin OnePlus 3: "TaskuMuro suosittelee" | Esittely & pakkaus *Taskumuro*.  20.7.2016. Viitattu 26.12.2016.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **OnePlus 3**.
* Viralliset sivut
* Puhelimen käyttöopas

|  |  |  |  |
| --- | --- | --- | --- |
| 

| * n
* k
* m
OnePlussan älypuhelimet |
| --- |
|  |
| 
* One
* 2
* X
* 3
* 3T
* 5
* 5T
* 6
* 6T
* 7
	+ Pro
* 7T
	+ Pro
* 8
	+ Pro
* Nord
* 9
	+ Pro

 |

 |